# Fontide haldamine

Selles moodulis saab fonte paigaldada, eemaldada, vaadelda ja hallata.

### Fondirühmad

Juba eelnevalt on määratud neli spetsiaalset fondirühma:

1. Kõik fondid näitab nii isiklikke kui ka süsteemi fonte.

2. Isiklikud fondid on fondid, mida saad kasutada ainult sina, mitte ka kõik teised.

3. Süsteemi fondid on kättesaadavad kõigile kasutajatele. Fontide paigaldamine või eemaldamine süsteemis nõuab administraatori õigusi.

4. Klassifitseerimata näitab kõiki fonte, mida ei ole paigutatud mõnda kasutaja määratud rühma. Seda rühma näeb ainult siis, kui sul on vähemalt mõni kasutaja määratud rühm.

Fondi lisamiseks rühma lohista see lihtsalt fontide nimekirjast rühma. Fondi eemaldamiseks rühmast lohista see rühma Kõik fondid.

Nimekirja all on nupud uue rühma loomiseks, rühma eemaldamiseks ning aktiivse rühma fontide lubamiseks või keelamiseks.

Nimekirja kontekstimenüüs leiab kirjed, mis võimaldavad trükkida fondinäidise ja eksportida fondi zip-arhiivina.

#### Lubamine ja keelamine

Paljude fontidega kasutajatel võib olla mõttekas lubada teatud ajal ainult kindlad fondid. Seepärast saab siin moodulis keelata konkreetsed fondid või ka terved fondirühmad. Fondi keelamine ei eemalda fonti süsteemist, vaid ainult peidab selle, nii et rakendustes seda enam ei näe. Fondi taaslubamine võimaldab seda uuesti kasutada.

### Fontide nimekiri

Vaate põhiosa kujutab endast paigaldatud fontide nimekirja, mis on rühmitatud fondipere nime järgi, kusjuures nurksulgudes arv tähistab antud pere paigaldatud stiilide arv. Näiteks font Times võib seal esineda järgmisel kujul:

- Times [4]

  - Tavaline

  - Kaldkiri

  - Rasvane

  - Rasvane kaldkiri

Fondi paigaldamiseks klõpsa nupule Lisa... ja vali failidialoogis vajalikud fondid. Valitud fondirühm määrab, kuhu fondid paigaldatakse.

Fontide eemaldamiseks vali nimekirjas vajalikud fondid ja klõpsa nupule Kustuta...

Klõpsa &HPNga; kontekstimenüü avamiseks, kus leidub mõningaid täiendavaid toiminguid, näiteks Luba, Keela, Trüki, Ava fondinäitajas ja Laadi uuesti.

#### Fontide filtreerimine

Tekstiväli eelvaatluse kohal lubab fontide nimekirja filtreerida. Fonte saab filtreerida eri kategooriate alusel.

1. Perekond.

2. Stiil.

3. Päritolu.

4. FontConfigi sobivus. See võimaldab sisestada perekonna nime ning näha perekonda, mida fontconfig tegelikult kasutab.

5. Fondifaili tüüp.

6. Fondifaili nimi.

7. Fondifaili asukoht.

8. Kirjasüsteem.

#### Uute fontide haldamine

Uusi fonte võib paigaldada kohalikest failidest või laadida alla saidilt kde-look.org. Nupp Hangi uusi fonte (selle leiab nimekirja kohalt) võimaldab paigaldada fonte saidilt kde-look.org. Allalaaditud fondid paigaldatakse sinu isiklike fontide rühma. Süsteemseks paigaldamiseks tuleb nad liigutada süsteemsete fontide rühma, mis on võimalik ka lihtsalt fonte süsteemsete fontide rühma lohistades.

### Topeltfondid

Kui sinu süsteemi on paigaldatud palju fonte, võib juhtuda, et mõned neist on topelt.

Topeltfontide otsimise tööriist uurib läbi süsteemi, et leida fondid, millega on seotud mitu faili. Kui sul on näiteks paigaldatud failid times-ttf ja times.TTF kataloogi /usr/local/share/fonts, siis näeb taustal tegutsev fondimehhanism (FontConfig) ainult üht neist. See tähendab, et kui eemaldad fondi, on see ikka näha, sest eemaldati ainult üks fail. Käesoleva tööriista tegevuse tulemuseks on dialoog, mis loetleb kõik fondid, millel on mitu faili, ja vastavad failid. Kui soovid lasta faili kustutada, klõpsa prügikasti ikooniga veerule.

### Eelvaatlus

See näitab valitud fondi eelvaatlust eri kirjasuurustes.

Kontekstimenüü võimaldab eelvaatlust suurendada ja vähendada, valida eelvaatluse tüübi (Standardne eelvaatlus või Kõik märgid) ning muuta eelvaatluse teksti.